Document ID: 32001D0426

Kommissionens beslutning
af 6. juni 2001
om ottende ændring af beslutning 2001/223/EF om beskyttelsesforanstaltninger mod mund- og klovesyge i Nederlandene
(meddelt under nummer K(2001) 1598)
(EØS-relevant tekst)
(2001/426/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked(1), senest ændret ved direktiv 92/118/EØF(2), særlig artikel 10,
under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked(3), senest ændret ved direktiv 92/118/EØF, særlig artikel 9, og
ud fra følgende betragtninger:
(1) Efter rapporterne om udbrud af mund- og klovesyge i Nederlandene vedtog Kommissionen beslutning 2001/223/EF om beskyttelsesforanstaltninger mod mund- og klovesyge i Nederlandene(4), senest ændret ved beslutning 2001/408/EF(5).
(2) Mund- og klovesygesituationen i visse dele af Nederlandene vil kunne udgøre en fare for besætningerne i andre dele af Nederlandenes område og i andre medlemsstater på grund af markedsføringen af og handelen med levende klovbærende dyr og produkter deraf. Det sidste tilfælde blev imidlertid indberettet den 21. april 2001.
(3) Ved Rådets direktiv 85/511/EØF(6), senest ændret ved akten vedrørende Østrigs, Sveriges og Finlands tiltrædelse, blev der indført EF-foranstaltninger til bekæmpelse af mund- og klovesyge.
(4) I henhold til Kommissionens beslutning 2001/246/EF(7), ændret ved beslutning 2001/279/EF(8), om fastlæggelse af betingelserne for bekæmpelse og udryddelse af mund- og klovesyge i Nederlandene i henhold til artikel 13 i direktiv 85/511/EØF gælder restriktionerne for vaccinationsområdet fortsat, men alle vaccinerede dyr var slagtet pr. 25. maj 2001.
(5) På baggrund af sygdomsudviklingen bør regionaliseringen derfor reguleres yderligere, bilag II bør udgå, der bør tillades slagtning af dyr fra områder, som ligger uden for de områder, der er nævnt i bilag I, på slagterier, som ligger i de områder, der er nævnt i bilag I, under kontrollerede forhold, der bør tillades transport af mælk fra de områder, der er nævnt i bilag I, til virksomheder uden for disse områder til behandling, og betingelserne for flytning af modtagelige dyr fra de områder, som ligger uden for de områder, der er nævnt i bilag I, bør lempes yderligere.
(6) På mødet i Den Stående Veterinærkomité den 5.-6. juni 2001 gentog Nederlandene følgende i forbindelse med de foreslåede ændringer af beslutning 2001/223/EF:
- trafik fra de områder, der er nævnt i bilag I, til resten af landet vil blive kontrolleret kontinuerligt for at forhindre flytning af levende modtagelige dyr
- kød bestemt til handel inden for EF og til eksport vil blive holdt helt adskilt fra kød mærket med det sundhedsmærke, der er fastlagt i beslutning 2001/305/EF, og skal stamme fra virksomheder, hvor der ikke findes kød mærket med det pågældende sundhedsmærke.
(7) Situationen tages op til fornyet gennemgang på mødet i Den Stående Veterinærkomité, som er berammet til den 12. juni 2001, og foranstaltningerne tilpasses om nødvendigt.
(8) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -
VEDTAGET FØLGENDE BESLUTNING:
Artikel 1
I Kommissionens beslutning 2001/223/EF foretages følgende ændringer:
1) Artikel 2, stk. 2, litra b), første afsnit, affattes således: "b) fersk kød, der hidrører fra dyr, som er opdrættet uden for de områder, der er nævnt i bilag I, og som uanset artikel 1, stk. 1 og 2, er transporteret under officielt tilsyn i plomberede transportmidler direkte til et slagteri, der er udpeget af myndighederne, og som ligger i de områder, der er nævnt i bilag I, til omgående slagtning på følgende betingelser:"
2) Artikel 4, stk. 1, andet afsnit, affattes således: "Dette forbud gælder ikke for mælk, der transporteres fra bedrifter, som ligger i de områder, der er nævnt i bilag I, direkte til en dertil udpeget virksomhed, som ligger i dele af det område, der ikke er nævnt i bilag I, til behandling i henhold til stk. 2, på betingelse af
a) at transporten af rå mælk fra bedrifter, som ligger i de områder, der er nævnt i bilag I, til virksomhederne i de områder, der ikke er nævnt i bilag I, foregår i køretøjer, der blev rengjort og desinficeret, inden de forlod de områder, der er nævnt i bilag I, og ikke derefter har været i kontakt med bedrifter i de områder, der er nævnt i bilag I, som holder dyr af arter, der er modtagelige for mund- og klovesyge
b) at der træffes effektive foranstaltninger til at undgå, at aerosol spredes fra mælketanken under transporten, og at mælken fra transportmidlet ledes ind i mælketankene i virksomheden
c) at transportmidlet rengøres og desinficeres efter hver transport
d) at al mælk, der forarbejdes på samme produktionslinje, undergår den i stk. 2 nævnte behandling, medmindre linjens hygiejnemæssige status genetableres efter effektiv rengøring og desinfektion under myndighedernes ansvar
e) at kontrollen med, at ovennævnte betingelser overholdes, føres af den ansvarlige veterinærmyndighed under tilsyn af de centrale veterinærmyndigheder, som sender de øvrige medlemsstater og Kommissionen en liste over de virksomheder, de har godkendt i henhold til disse bestemmelser."
3) Artikel 5, stk. 2, litra b), affattes således: "b) der er fremstillet af mælk, som opfylder betingelserne i artikel 4, stk. 1, andet afsnit, stk. 2 eller 3."
4) Artikel 12a affattes således: "Artikel 12a
1. Nederlandene forbyder, at der sendes levende dyr, som er modtagelige for mund- og klovesyge, til de øvrige medlemsstater fra de dele af dets område, som ikke er nævnt i bilag I.
2. Som undtagelse fra stk. 1 kan myndighederne på afgangsstedet tillade transport af levende kvæg og svin fra en enkelt bedrift, der ligger uden for de områder, som er nævnt i bilag I, i provinsen Overijssel, i den del af provinsen Gelderland, som ligger nord for floden Rijn-Waal-Merwede mellem grænsen til Tyskland og til provinsen Zuid-Holland, eller i den del af provinsen Utrecht, der ligger øst for motorvej A27, direkte til et slagteri i en anden medlemsstat til omgående slagtning på betingelse af, at der gives meddelelse herom til de centrale veterinærmyndigheder i bestemmelsesmedlemsstaten og i en eventuel transitmedlemsstat.
3. Som undtagelse fra stk. 1 kan myndighederne på afgangsstedet tillade transport til andre medlemsstater af kvæg og svin fra de områder i Nederlandene, der ligger i provinserne Friesland, Groningen, Drenthe, Flevoland, Noord-Holland, Zuid-Holland, Zeeland, Noord-Brabant og Limburg og i den del af provinsen Gelderland, som ligger syd for floden Rijn-Waal-Merwede mellem grænsen til Tyskland og til provinsen Zuid-Holland, og den del af provinsen Utrecht, der ligger vest for motorvej A27, på betingelse af, at der gives meddelelse herom til de centrale veterinærmyndigheder i bestemmelsesmedlemsstaten og i en eventuel transitmedlemsstat."
5) I artikel 14 ændres datoen til "25. juni 2001".
6) Bilag I affattes som angivet i bilaget til denne beslutning.
7) Bilag II udgår og henvisninger i beslutningen til dette bilag er ugyldige.
Artikel 2
Denne beslutning er rettet til medlemsstaterne.
Udfærdiget i Bruxelles, den 6. juni 2001.

Labels: 3
18
17
6